Helsinkiläisperheen asuntoon tehtiin kotietsintä, kun musiikintuottajien etujärjestö TTVK teki rikosilmoituksen perheen tietokoneella tehdyksi epäillystä laittomasta musiikin lataamisesta ja levittämisestä. Perheen isä ei suostunut sopimaan tapausta eli maksamaan tekijänoikeusjärjestön vaatimaa 600 euron korvausta.

Vähäpätöiseltä vaikuttavan rikkomuksen aiheuttama poliisikäynti on ihmetyttänyt suomalaisia. Rikostarkastaja Markku Nisula Helsingin talousrikosyksiköstä kertoo Uudelle Suomelle, että kotietsintään ja 9-vuotiaan tytön tietokoneen takavarikointiin oli selvät perusteet epäillyn rikosnimikkeen vuoksi.

Kotietsintä voidaan Suomen lain mukaan tehdä vain sellaisen rikoksen perusteella, josta ankarin mahdollinen rangaistus on vähintään kuusi kuukautta vankeutta.

– Nyt on syytä epäillä tekijänoikeusrikosta, josta säädetty ankarin rangaistus on maksimissaan kaksi vuotta vankeutta, Nisula sanoo.

– Tässä tapauksessa kotietsintä tehtiin takavarikoitavan esineen löytämiseksi eli tietokoneen löytämiseksi, hän lisää.

Rikoslain 49. luvun mukaan tekijänoikeusrikoksesta voidaan tuomita sakkoon tai enintään kahden vuoden vankeuteen, mikäli tekijänoikeusrikos tapahtuu ”ansiotarkoituksessa tekijänoikeuslain säännösten vastaisesti ja siten, että teko on omiaan aiheuttamaan huomattavaa haittaa tai vahinkoa loukatun oikeuden haltijalle”.

Helsinkiläisperheen isän mukaan kyse on kuitenkin ollut vain yksittäisten kappaleiden lataamisesta BitTorrent-tekniikalla. Torrent-ohjelman tietokoneelleen hankkiva henkilö jakaa itselleen lataamaansa aineistoa usein automaattisesti myös muille vertaisverkon käyttäjille.

Rikostarkastaja Nisulan mukaan tietokonetta ei varsinaisesti tarvinnut edes etsiä, vaan se annettiin pyydettäessä. Hän ei kerro, onko epäiltynä perheen isä vai tytär.

– Isä on tulossa ensi viikolla meille kuultavaksi ja tietokone on meillä täällä, hän toteaa.

Nisulan mukaan kotietsinnät ovat Helsingin poliisille arkipäivää.

– Teemme kotietsintöjä viikoittain, jopa useitakin viikossa ja esimerkiksi huumausainerikostutkinnassa niitä tehdään tosi paljon. Tämä on ihan arkipäivää.

Tekijänoikeuden tiedotus- ja valvontakeskus ry (TTVK) teki helsinkiläisperheen latauksista rikosilmoituksen, kun isä kieltäytyi maksamasta vaadittua korvausta ja allekirjoittamasta vaitiolosopimusta. Isä toi asian julkisuuteen tutkintapyynnön aiheuttaman kotietsinnän jälleen.

Informaatio- ja teknologiaoikeuden asiantuntijat ihmettelivät eilen Uuden Suomen haastattelussa TTVK:n toimintaa, jota he pitävät ylilyöntinä.

–Valvontakeskuksen vaatimukset ovat teknisesti perusteltuja, mutta terveen järjen kannalta mielettömiä, informaatio- ja teknologiaoikeuden professorina Lappeenrannan teknillisessä yliopistossa toiminut Jukka Kemppinen sanoo.